Document ID: 32009D0796

NÕUKOGU OTSUS 2009/796/JSK,
4. juuni 2009,
millega muudetakse otsust 2002/956/JSK, millega moodustatakse avaliku elu tegelaste kaitsmiseks Euroopa võrk
EUROOPA LIIDU NÕUKOGU,
võttes arvesse Euroopa Liidu lepingut, eriti selle artikli 30 lõike 1 punkte a ja c ning artikli 34 lõike 2 punkti c,
võttes arvesse Madalmaade Kuningriigi algatust (1),
võttes arvesse Euroopa Parlamendi arvamust (2)
ning arvestades järgmist:
(1)
Ei saa välistada võimalust, et ametiülesandeid täitvaid või muid avaliku elu tegelasi rünnatakse.
(2)
Avaliku elu tegelaste kaitse eest vastutab vastuvõttev liikmesriik. Vastuvõtva liikmesriigi kaitsemeetmed põhinevad üksnes selles liikmesriigis kehtivatel õigusnormidel ja asjaomastel rahvusvahelistel lepingutel.
(3)
2002. aastal loodud avaliku elu tegelaste kaitse Euroopa võrk peaks riikide ametiasutuste vahelise ametliku teavitamis- ja konsulteerimiskanalina kaitsmisele kaasa aitama.
(4)
Seega peetakse asjakohaseks muuta nõukogu 28. novembri 2002. aasta otsust 2002/956/JSK, millega moodustatakse avaliku elu tegelaste kaitsmiseks Euroopa võrk, (3) et seda saaks kohaldada ka muude kui ametiülesandeid täitvate isikute suhtes, keda loetakse ohus olevaks avalikus arutelus osalemise või avalikule arutelule avaldatud mõju tõttu,
ON TEINUD JÄRGMISE OTSUSE:
Artikkel 1
Otsust 2002/956/JSK muudetakse järgmiselt:
1)
artikkel 2 asendatakse järgmisega:
„Artikkel 2
Käesolevas otsuses tähendab avaliku elu tegelane ametiülesandeid täitvat või muud isikut, kellele on määratud kaitse kooskõlas liikmesriigi siseriikliku õigusega või mõne rahvusvahelise või riigiülese organisatsiooni või institutsiooni eeskirjade kohaselt.”;
2)
artiklisse 4 lisatakse järgmine punkt:
„f)
kui avaliku elu tegelase kaitse tuleb tagada vähemalt kahes liikmesriigis, soodustada kontakte kaitseteenuste osutamise eest vastutavate liikmesriikide asjaomaste asutuste vahel kas kontaktpunktide kaudu või vastutavate teenistuste otsekontaktide kaudu vastavalt kontaktpunktide edastatud teabele.”.
Artikkel 2
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Luxembourg, 4. juuni 2009

Labels: 11
5
10
12
15